khistorydata/jeongjo-sjw-relations huggingface dataset:
정조 8년
甲辰二月二十八日巳時。上御誠正閣。左承旨入侍時。行左承旨朴祐源。假注書朴能源。記注官金健修。記事官李崑秀。以次進伏訖。上謂賤臣曰。爾往發賣所。分給凡節。果何如。堂郞皆早進乎。賤臣對曰。臣曉頭馳往發賣所見之。則二堂上李在簡。賑恤郞廳尹文東李漵。未明前俱到。而民人則開東後。始爲聚會。部官日明後來到。而分給之際。呼名以入。米色極好。斗量亦準。無一毫虛實相蒙之弊。一夫無呼冤之嘆。相告欣然曰。今巡發賣。善給云矣。上命退。諸臣以次退出。
정조 8년
甲辰二月二十八日未時。上御三善齋。同副承旨與來待重臣入侍時。景慕宮提調尹塾。同副承旨洪仁浩。假注書李敬五。記注官金健修。記事官尹行任。以次進伏訖。上曰。宮誌中。丙申丁酉事及官制變通。種樹顚末。未及載錄者。方欲校正。宮司中。如有鍊熟可堪之人。與之眼同。卿須摠領爲之。數日內。持冊子更爲入侍。好矣。塾曰。謹當依下敎擧行矣。上曰。卿今爲備堂於本宮。坊民事。何難乎照管。如有目下弊端。一一陳達。可也。塾曰。頃日伏承宮底居民。弊瘼疾苦。頻頻詢問之聖敎。故臣果於奉審後。招問居民。則生魚旅客人等所告內。一自旅客創設之後。本廛市人輩。不無忮心。東北生魚之貴者。一馱收稅一兩。或一兩二十文。雖賤者。稅不下四五錢。魚商苦其稅重。不入京中。故渠輩由此失利。將至渙散之境云云。臣則以爲。物莫貴於米。而一馱之稅十文。卽門內外米廛通瀜之規也。魚産雖貴。比於米。其稅十倍。或倍蓰者。誠極無謂。自今以後。一依米稅之例。以魚一馱稅。十文定式。旅客人處。亦爲申飭。勿以本廛曾所濫捧之稅。更侵來商。只捧其煙價。使魚族流通。居民安接。至如牛肪廛設置。寔出於保存新寓民人等之至意。而各懸房不惟潛賣於他人。牛脂一斤詑價一兩八錢。不給此直。則初不賣於本廛。所謂一斤牛脂。極甚零星。而其中又和以沙土冗雜之物。買之者不惟無利。大段落本。如是而其何望本廛之支保。居民之安業也。臣以謂勿論豐歉。牛脂一斤。秋冬則折價一兩二十文。春夏則折價一兩。永爲定式。使本廛之民。以爲支保之地。何如。上曰。宮底居民之失業。不但可悶。因此魚商。不入京中之故。一魚之直。殆近十文云。當此歲饑錢荒之時。不可無別般周章之擧。卿旣兼備堂。以今所奏。出擧條。與貢市堂上爛議。指一停當後。草記稟處。可也。出擧條上曰。宮苑樹林之蔥蔚。所見甚好。卿須種種申飭。案山種樹。一體申飭。可也。塾曰。宮樹鬱密。望之深嚴。所見誠好。謹當依聖敎奉行矣。又下敎曰。本宮凡節。事多苟簡。官員與下屬。將何以保存乎。塾曰。聖敎。誠至當矣。臣之賤慮。則給代錢還納。以爲補用之地似好。而本宮亞於太廟。事面恐涉如何矣。上曰。然矣。今於本宮事。何論經費。須思好箇方略。與都提調商議稟處。好矣。仍命塾先退。又下敎曰。今日坐直誰也。仁浩曰。左承旨朴祐源。右承旨金思穆矣。命書傳敎曰。在外承旨許遞。與未差之代。前望單子入之。又命書傳敎曰。曾見院中日記。因故相金在魯所奏。每日所下傳敎。判付則分申前後謄入。啓下文書。則亦爲分申前後單抄書入。擧條之啓下。亦自此時。蓋出於防奸僞之意也。此規其後廢閣。又因重臣黃景源。以知申出擧條。申復古規。而後又不爲遵行。乙未聽政後。特命修復矣。至丙申御極後。因承宣言。以申前後分書入啓。不無掣礙之端。翌朝書入。永爲定式。至今遵行。而至於啓下文書單抄書入之規。未免漏却矣。適因言端思之。此事不可不更有定式。自明日傳敎書入時。前一日所下文書度數。各房單抄。廳坐時各房承旨照檢。與傳敎謄本。同爲入啓事。載之院中故事。又命書禮曹草記批旨。又命書傳敎曰。政官牌招開政。又命書傳敎曰。兵曹無入直堂上。在外參議許遞。今日政差出。又命書傳敎曰。同副承旨。聞有實恙。許適。又命書榻敎曰。新除授承旨。牌招察任。仍命退。承史以次退出。
정조 8년
甲辰二月二十八日申時。上御三善齋。坐直承旨入侍時。行左承旨朴祐源。假注書李敬五。記事官李崑秀尹行任。以次進伏訖。上命書傳敎曰。前吏曹佐郞李集斗敍用。仍任前職。仍命退。承史以次退出。
정조 8년
甲辰二月二十八日酉時。上御三善齋。召對入侍時。參贊官金思穆。侍讀官李顯靖。檢討官申耆。待敎李崑秀。假注書李敬五。記注官金健修。記事官尹行任。以次進伏訖。上命讀寶鑑。顯靖耆崑秀思穆敬五行任等。讀自四十二編十板。止四十三編三板。上命各陳文義。顯靖曰。當時只有關西一路之歉荒。而收米稅豆身役。猶且全減。或半減。則至於今日。諸道荐飢之餘。民不賴生。殿下特施優恤之典。軍國之經費。進御之物膳。軍兵之身布。各邑之餉穀。或減或停。救荒之策。無所不用其極。然而蔀屋之下。多有絶炊之歎。道路之上。或有餓殍之患。伏願殿下。益加矜恤。俾有實效焉。又曰。其時西路。新經兵亂。關防一節。隨地經紀。洞仙棘城等處。或築雉堞。或養林木。以備不虞之變。而至若鳥嶺。爲東南之關隘。自龍蛇亂後。設關置城。長養林藪矣。到今禁令解弛。斧斤來侵。城堞或有頹圮。樹木亦多稀闊。小臣居在嶺南。往來鳥竹兩嶺。竹嶺則初無雉堞。而林木亦未蔥鬱。鳥嶺則雖有城關。而樹木比前大異。伏願令方伯守令各別申飭。與西路之洞仙棘城。一體修備焉。又曰。漢家初定。蕭何以相國。壯麗其宮室。鎭御之道。雖不無意見。而末流之弊。初不慮及。其後漢唐諸君。未嘗以奢侈爲戒矣。伊時講筵上敎。以足啓人君侈靡之心爲惜。今日奢侈之風。擧世滔滔。上自公卿。下至輿儓。衣服飮食之侈靡。日甚一日。伏願殿下。各別申飭。丕變風俗焉。上曰。所奏皆切實。當體念矣。耆曰。肅廟朝戊午。關西被災邑稅米身布。全減。或半減。此實出於如傷若保之盛德。而我殿下善繼善述。六道災邑民身役。蕩減。或停退之。一國含生。得免顚連。莫不感泣。而第念停退云者。明年更捧之謂也。今年年事。雖或稍豐。而新舊身布。一時竝納。則民力旣渴之餘。恐有難保之慮。此不可不預先體念也。又曰。嶺隘養木。專出於藏兵設伏。樹柵拒路。而此不但戎政之急務也。山峽之間。樹木叢薈。則泉谷之源。賴以滋潤。實資下流灌漑之利。而近年以來。斧斤日尋。諸山濯濯。水泉易涸。灌漑失利。老農之有識者。爲此之憂。禦敵之方。尙屬遼遠。務農之政。近在目前。臣謂樹木禁養之法。另加申飭。以爲兵農俱利之要焉。上曰。所陳。皆好矣。耆曰。適因文義。敢此仰達矣。漢之左內史。今之部官是已。然而五部於各司中。最爲殘司。部官則且以蔭官參下及新出六者塡差。故閭里非法之事。無以禁斷。雖或有可驚可愕。犯分蔑倫之人。亦不敢誰何。有識之歎。固已久矣。自今以後。另飭京兆。隨聞懲治。以正風俗。恐合事宜矣。上曰。出擧條。申飭。可也。出擧條仍命退。諸臣以次退出。
정조 8년
行都承旨鄭昌順坐。行左承旨朴祐源坐。行右承旨吳大益坐直。左副承旨金思穆坐。右副承旨趙尙鎭坐直。同副承旨徐龍輔坐。注書二員未差。假注書朴能源仕李敬五仕直。事變假注書沈銖仕。
정조 8년
朴祐源啓曰。明日再明日。國忌齋戒正日。三明日懿昭墓忌辰祭齋戒。初四日五日。國忌齋戒正日相値。視事。頉稟。傳曰。知道。
정조 8년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 8년
趙尙鎭啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 8년
傳于鄭昌順曰。禮房承旨。馳詣宗廟景慕宮。奉審摘奸以來。
정조 8년
兵曹口傳政事。副司果林濟遠。
정조 8년
禁府堂上前望單子入之。李性源洪秀輔落點。
정조 8년
傳于趙尙鎭曰。新除授金吾堂上。牌招察任。
정조 8년
金思穆啓曰。明日禧陵忌辰祭傳香。禮房承旨。當爲齋宿。而右承旨吳大益。纔已申退矣。卽爲牌招。齋宿。何如。傳曰。允。
정조 8년
吳大益。以弘文館言啓曰。修撰李顯默。疏批已下。卽爲牌招察任。何如。傳曰。允。
정조 8년
以修撰李顯默牌不進罷職傳旨。傳于金思穆曰。只推。更爲牌招。
정조 8년
金思穆。以禮曹言啓曰。卽接元陵參奉所報。則本陵陵上莎草。自今月二十日至二十八日。一向無頉云矣。敢啓。傳曰。知道。
정조 8년
吳大益。以賑恤廳言啓曰。西部五十五契四千七百四十戶。三巡發賣米七百九十七石七斗。上下之意。敢啓。傳曰。知道。
정조 8년
正言權儐所啓。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府竝囚煥程煥九。嚴訊取服。各施當律。答院曰。不允。第三件事。第五件事。第十五件事。亟停勿煩。
정조 8년
甲辰二月二十九日卯時。上御瑞蔥臺。試射入侍時。行左承旨朴祐源。假注書李敬五。記注官金健修。記事官尹行任。一直提學鄭志儉。檢校直閣徐龍輔鄭東浚。待敎李崑秀。以次進伏訖。上曰。訓將入侍。訓鍊大將具善復進伏。上曰。都監從事官林濟遠。本職許遞。令該曹口傳付軍職。出榻敎命書傳敎曰。在外禁府堂上許遞。前望單子入之。上曰。江都秋牟。何如云耶。志儉曰。初則不無凍死之慮矣。近聞不然。頗有勃興之望云。民事誠多幸矣。善復曰。本局哨官李商采。參上哨官備擬受點矣。今聞有唱榜時出六下敎。而兵曹以無文跡。姑不付司果云。商采方在參上參下未分中。本局亦難擧行。惶恐敢達。上曰。出擧條。分付該曹。可也。出擧條仍還內。諸臣以次退出。
정조 8년
都承旨未差。行左承旨朴祐源坐直。行右承旨吳大益坐。左副承旨金思穆坐直。右副承旨未差。同副承旨徐龍輔坐。注書二員未差。假注書朴能源仕李敬五仕直。事變假注書沈銖仕。
정조 8년
傳于朴祐源曰。戶房承旨入侍。
정조 8년
傳于朴祐源曰。先來軍官等。旣命分揀放送。處分宜無異同。勘以奪告身。亦可謂當律。西原縣定配罪人崔雲羽。放送事。分付。
정조 8년
傳于徐龍輔曰。政官牌招開政。
정조 8년
徐龍輔啓曰。吏曹判書徐有隣。參判金夏材牌不進推考傳旨。今方捧入。而開政命下之後。如是違牌。不卽擧行。事甚未安。竝更卽牌招開政。何如。傳曰。允。
정조 8년
徐龍輔啓曰。吏曹判書徐有隣。參判金夏材。再牌不進。推考傳旨。今方捧入。而開政命下之後。連違召命。不卽擧行。誠極未安。所當更請牌招。而係是一日三牌。何以爲之。敢稟。傳曰。無端違牌。有傷事體。見今夜色已闌。而政院之初不催促。循例請牌。此等承宣。置將安用。當該承旨遞差。政官更卽牌招。斯速開政。
정조 8년
吏曹參判前望單子入之。鄭昌順落點。
정조 8년
朴祐源。以備邊司言啓曰。卽見知事具善復上疏。則以金川郡大南小南兩面。距邑絶遠。山路艱於糶糴。新接未定。官吏侵其徭役。職此之故。永作無人之地。豈非可惜。今若募人耕作。資其糧械。置倉而除輓運之勞。限年而禁誅求之弊。磨以歲月。漸成村落。則居民有富庶之望。嶺阨無疎虞之歎。爲辭矣。將臣疏陳。出於重關防之意。若是空曠無人之地。虛閑不墾之土。則設倉募民。廣其耕作。儘爲營邑俱便之策。而事係設施。朝家不可不一問於該道。分付道臣。審其要害。察其便否。論理狀聞後。稟處。何如。傳曰。允。
정조 8년
金思穆。以賑恤廳言啓曰。西部三十契二千九百七十七戶。南部四十九契三千四百三十六戶。三巡發賣米一千九十一石七斗。西部貧窮無依二百七戶。鱞寡獨二十六戶。白給米二十八石七斗。上下之意。敢啓。傳曰。知道。
정조 8년
徐龍輔。以賑恤廳言啓曰。小川邊契居良人崔福得。去二月二十九日。軍器寺前路。得五朔遺棄男兒。欲爲收養。而貧不自食。願爲受料。告于南部。自該部。今三月初一日牒呈。故依節目給料之意。敢啓。傳曰。知道。
정조 8년
徐龍輔。以賑恤廳言啓曰。宜嬪房奴子曺漢乭。去正月初十日得八歲男兒林三伊。率養矣。中部鍮器廛洞居林命金。以其子欲爲推去。告于北部。自該部査問其來歷於林命金三切隣處後。捧侤音出給事。今三月初一日牒呈。故依節目出給之意。敢啓。傳曰。知道。
정조 8년
義禁府啓目。孟山前縣監李璉。原情云云。問目內辭緣。泛稱遲晩。刑推得情。何如。判付啓。除刑推議處。
정조 8년
義禁府啓目。甲山前府使邊聖和。原情云云。問目內辭緣。泛稱遲晩。所當請刑是白乎矣。別軍職勿爲請刑。旣有先朝受敎。議處。何如。判付啓。依同罪他囚草記勘放。
정조 8년
徐龍輔。以義禁府言啓曰。時囚罪人邊聖和原情公事判付內。依同罪他囚。有草記勘放之命。而同罪他囚中。閔光晉。方以身病危篤。尙今保放未及原情。姑無可論。而李運昌議處公事。曾已仰請照律。亦有依允之命矣。李運昌邊聖和。咸鏡監司李命植狀啓內。罪人樂彬。庚子八月到配。而村民之縳柱削鬢。在於同年十二月。其時府使邊聖和。漌之潛通官婢松愛。在於辛丑八月。而其時府使李運昌渠輩。俱以其時配所官。一任罪人之恣橫。莫之禁遏。不能嚴束之罪。在所難免。罪取考律文。則大明律制書有違條有曰。凡奉制書。有所施行而違者。杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。李運昌邊聖和等。各杖一百收贖。告身盡行追奪。放送。何如。傳曰。允。如有功議。各減一等。
정조 8년
甲辰三月初一日辰時。上御三善齋。戶房承旨入侍時。同副承旨徐龍輔。假注書朴能源。記事官李崑秀尹行任。以次進伏訖。上命書傳敎曰。固城縣定配罪人趙明會。熊川縣定配罪人安聖輔。順天府定配罪人李啓夏等。俱以先來軍官。中路落後之罪也。當初處分。不過申飭。亦已經歲。竝放送事。分付該曹。龍輔曰。今月初四日。懿昭墓忌辰。本無用齋之規。而本院誤入視事頉稟。不審之失。誠極惶悚。而當日視事。依例取稟之意。敢此仰達矣。上曰。一體用齋之意。定式施行。可也。仍命退。諸臣以次退出。
정조 8년
甲辰三月初一日酉時。上御三善齋。坐直承旨入侍時。行左承旨朴祐源。假注書李敬五。記事官李崑秀尹行任。以次進伏訖。上命書傳敎曰。不過申飭。鳳山撥將李孝亨定配。分揀事。分付秋曹。又命書傳敎曰。尤甚邑編配。以主客俱困之故。取見徒流案。區別書下。而湖南年事。爲諸道中尤甚。待明朝。卽爲行會。移配之際。切勿紛挐。從便鱗次爲之之意。一體。申飭。又下敎曰。左副承旨牌招入直。出榻敎又下敎曰。政官牌去來。催促知入。賤臣承命出問。以判書在家不進。參判納牌不進之意。仰達。又命書傳敎曰。夜將撤漏。政官之一向違牌。分義道理。俱甚未安。判書聞有親病。尙可說也。參判處義。尤極乖當。吏曹判書徐有隣爲先從重推考。參判金夏材遞差。參判前望單子入之。待下批牌招。政事。則待開門爲之。命退。承史以次退出。
정조 8년
都承旨未差。行左承旨朴祐源坐。行右承旨吳大益坐直。左副承旨金思穆坐直。右副承旨未差。同副承旨徐龍輔式暇。注書二員未差。假注書朴能源仕李敬五仕直。事變假注書沈銖仕。
정조 8년
傳于吳大益曰。提調入侍。
정조 8년
朴祐源啓曰。吏曹假郞廳來言。今日爲政事命下。而判書徐有隣病不進。參判鄭昌順未肅拜。參議未差。不得開政云。判書參判。竝卽牌招開政。何如。傳曰。允。
정조 8년
傳于金思穆曰。南行宣傳官直赴代。今日政差出。
정조 8년
吳大益啓曰。吏曹判書徐有隣。參判鄭昌順牌不進推考傳旨。今方捧入。而判書徐有隣。以其親病。陳疏到院。而原疏以國忌齋戒。纔已退却矣。開政命下之後。如是違牌。不卽擧行。事體所在。誠極未安。判書參判。竝更卽牌招開政。何如。傳曰。原疏捧入。參判更卽牌招開政。
정조 8년
吳大益啓曰。吏曹參判鄭昌順。再牌不進。推考傳旨。今方捧入。而開政命下之後。連違召命。不卽擧行。揆以事體。殊極未安。所當更請牌招。而係是一日三牌。何以爲之。敢稟。傳曰。向來事業已昭晣。到今不可追提。更卽牌招。申飭開政。
정조 8년
吳大益啓曰。吏曹參判鄭昌順。三牌不進。推考傳旨。今方捧入。而開政命下之後。無意膺命。終不擧行。事體所在。誠極未安。所當更請牌招。而一日四牌。有傷事體。何以爲之。敢稟。傳曰。牌去來勿爲呼望。更卽牌招。
정조 8년
傳于吳大益曰。此時畿邑守令。一刻曠官可悶。旣命口傳差出。仍又催促擬入。而判書稱以受由。諉之參判。參判稱以未肅拜。諉之判書云。參判事。無甚爲怪。判書之元無給由之擧。而如是逡巡。事體道理。萬萬寒心。吏曹判書徐有隣爲先越俸一等。斯速擧行。
정조 8년
吏曹口傳政事。以李壽鵬爲竹山府使。
정조 8년
傳于吳大益曰。坐直承旨入侍。
정조 8년
吏曹堂上前望單子入之。參判沈豐之。參議趙鼎鎭落點。
정조 8년
傳于吳大益曰。昨以政官事。徹宵酬應。而新除亞三銓。今又如是違召。皆稱身病甚劇。擔舁來到闕下。終不出肅。雖是實病云。而暫時赴政。有何不可强者。此亦國綱所在。吏曹參判沈豐之。參議趙鼎鎭。一倂罷職。
정조 8년
以掌令安鼎大。持平林道浩牌不進罷職傳旨。傳于朴祐源曰。只推。
정조 8년
金思穆。以兵曹言啓曰。卽接南所衛將牒報。則金虎門南邊月廊外壁一間許。今日頹圮云。令紫門監。爲先以杻把子。堅實圍排。依例樹柵。急速修築。而把守軍兵。金虎門入直砲手八名除出。限修築間。各別守直之意。敢啓。傳曰。知道。
정조 8년
金思穆。以訓鍊都監言啓曰。金虎門南邊月廊外壁一間許。今日頹圮。金虎門砲手八名除出。守直事。自兵曹。草記矣。金虎門入直砲手八名除出。將校率領。限修築間嚴加守直之意。敢啓。傳曰。知道。
정조 8년
金思穆。以賑恤廳言啓曰。南部十八契一千六百七十三戶。北部四十五契。三千六百九十二戶。發賣米九百三十八石五斗。南部貧窮無依二百四十三戶。鱞寡獨三十六戶。北部貧窮無依九十七戶。鱞寡獨三十五戶。白給米五十二石十斗五升。上下五部坊民三巡發賣及貧窮無依再巡。鱞寡獨初巡白給米。今日倂爲畢分給之意。敢啓。傳曰。知道。
정조 8년
朴祐源。以義禁府言啓曰。時囚罪人李運昌邊聖和。杖一百收贖。告身盡行追奪。照律草記批旨內。如有功議。各減一等事。命下矣。李運昌七代祖錙。扈聖原從功臣。邊聖和七代祖潝。振武原從功臣云。竝功減一等。杖九十收贖。奪告身四等。放送之意。敢啓。傳曰。知道。
정조 8년
金思穆。以義禁府言啓曰。洪忠道西原縣徒二年半定配罪人崔雲羽。放送承傳啓下矣。崔雲羽。卽爲放送事。分付該道道臣之意。敢啓。傳曰。知道。
정조 8년
金思穆。以義禁府言啓曰。黃海道瑞興縣徒配罪人金吉行。洪忠道永同縣徒配罪人李道馨。連山縣徒配罪人姜膺煥。文義縣徒配罪人趙亨逵。平安道安州牧定配罪人李寅成。慶尙道昆陽郡定配罪人郭喜完等放。全羅道海南縣勿限年定配罪人李弘濟。移配羅州牧。黑山島定配罪人任觀周。移配他島。康津縣定配罪人趙嵎。移配稍實。靈巖郡楸子島爲奴罪人相定。珍島郡金甲島爲奴罪人天有。移左島。康津縣古今島爲婢罪人德年。移配稍實。興陽縣蛇渡爲奴罪人老得。康津縣薪智島爲奴罪人松得。移配他島。慶尙道河東府竄配罪人白處玄。移配道內遠地。長鬐縣安置罪人景煥古正山。移配道內遠地稍實事。徒流案中書下矣。金吉行李道馨姜膺煥趙亨逵李寅成郭喜完等。竝卽放送事。分付各該道臣。李弘濟慶尙道昆陽郡。任觀周慶尙道南海縣。趙嵎全羅道求禮縣。白處玄慶尙道泗川縣。德年慶尙道巨濟府。竝移配。而仍前罪目。發遣府書吏羅將。依例押送。相定全羅道順天府防踏鎭。天有興陽縣鹿島鎭。老得扶安縣蝟島鎭。松得興陽縣鉢浦鎭。景煥慶尙道固城縣。古正山熊川縣移定配所。而相定天有老得松得景煥古正山等。俱是逆賊緣坐罪人。依例令刑曹。押送于各其配所。而勿令一時竝發。次次押付。俾無紛挐之弊事。分付。何如。傳曰。允。爲慮災邑民弊。有此移配之擧。府屬下去反有弊端。勿爲發送。嚴飭道臣。別定將校。鱗次押送于移定配所。其中古正山配所。則雖定於熊川。而如斗之邑。編配甚多。昨日纔已移配。今又押送。事甚不可。更定他邑。可也。
정조 8년
金思穆。以刑曹言啓曰。慶尙道徒流案中。熊川縣定配罪人崔天得。以移配道內罪人數小邑事。書下矣。本曹配案。只有熊川崔春得。元無崔天得。故不得書入於別單中之意。敢啓。傳曰。知道。以崔春得移配原別單留中。依昨日書下。卽爲行會。禁府別單留中。亦依昨日書下行會事。分付該府。而本曹及該府行會時。以歉歲災邑。爲慮主客俱困。有此移配之擧。移配時。緩緩從便爲之。切勿一時竝擧。反貽繹騷之弊事。一體措辭行會。可也。
정조 8년
金思穆。以刑曹言啓曰。慶尙道定配罪人中。陜川金重淳。泗川朴瑞禾。草溪金奉圭。豐基奴漢得等放。蔚山李益顯。寧海金龍河。機張李世玉。延日金志善。鎭海洪泰福。長鬐權千守。鎭海李光國。興海田致禎。延日崔興柱。彦陽姜金。昆陽洪右淸金中雲。河東姜喜成等。移配道內稍實邑。彦陽張世大。長鬐金同得等。移配道內遠地稍實邑。熊川朴師哲金禹賮咸有一金海淡林從福文有汗等。移配道內罪人數少邑。昌原姜景得。河東魯永乭。移配湖西稍實邑。固城尹應三。移配關西事。命下矣。金重淳等四名。竝卽放送。稍實邑移配罪人蔚山李益顯等十三名。遠地稍實邑移配罪人張世大等二名。罪人數少邑移配罪人熊川朴師哲等六名。竝令本道道臣。仍前罪目。參量分配後。形止使之卽爲狀聞事。分付。昌原姜景得。移配木川縣。固城尹應三。移配慈山府。河東魯永乭。移配報恩縣。仍前罪目。卽爲押送事。一體發關。分付道臣之意。敢啓。傳曰。知道。依俄下草記批旨。擧行。可也。
정조 8년
金思穆。以刑曹言啓曰。黃海道定配罪人中。谷山申思興。長淵朴省身。放。康翎權應奎。長淵朴敏基金成鐵金光玉安才益。康翎崔國柱等。移配道內稍實邑事。命下矣。申思興等二名放送。權應奎黃州牧。朴敏基安岳郡。金成鐵殷栗縣。金光玉文化縣。安才益延安府。崔國柱瑞興縣。竝定配所。仍前罪目。卽爲押送事。發關。分付于該道道臣之意。敢啓。傳曰。知道。依俄下草記批旨。擧行。可也。
정조 8년
金思穆。以刑曹言啓曰。全羅道定配罪人中。淳昌崔茂山。潭陽李世佑。珍山李春燁。樂安奴喆伊。興陽池維漢崔順得。光陽朴春成等。放。康津奴芿金。興陽婢今禮。光陽朴命德。康津奴大者。光陽金時三。康津朴師赫。羅州李枝春。康津朴尙玄等。移配稍實邑。康津朴宗性。羅州崔潭。谷城黃後昌。鹿島文弘德。興陽兪雲柱。光陽李馨垈洪龍世。移配。南桃浦孫德福。楸子島景行等。移配左島。黑山島崔光泰。移配左道水營地方島。古今島有達。移配他島。古今島金天欽。移配左道。康津崔德崇林奉春移配海西稍實邑。康津韓後良。楸子島移配。康津林鶴來。濟州移配。靈巖韓走傑。黃州移配事。命下矣。崔茂山等七名。竝卽放送。奴芿金茂朱府。婢今禮任實縣。朴命德潭陽府。奴大者淳昌郡。金時三高山縣。朴師赫龍潭縣。李枝春同福縣。朴尙玄珍山郡。朴宗性長城府。崔潭南平縣。黃後昌鎭安縣。文弘德長水縣。兪雲柱泰仁縣。李馨垈井邑縣。洪龍世玉果縣。孫德福呂島。景行蛇渡。崔光泰防踏。有達鉢島。金天欽錦山郡。崔德崇黃海道載寧郡。林奉春安岳郡。竝定配所。仍前罪目。卽爲押送。韓後良林鶴來韓走傑等。亦依書下配所。卽爲押送事。一體發關。分付于該道道臣之意。敢啓。傳曰。知道。依俄下草記批旨。擧行。可也。
정조 8년
金思穆。以刑曹言啓曰。平安道定配罪人中。寧遠李德恒。雲山李龍京。放送事。命下矣。李德恒李龍京等。竝卽放送事。發關。分付于該道道臣之意。敢啓。傳曰。知道。
정조 8년
金思穆。以刑曹言啓曰。原春道定配罪人中。旌善李起泰。伊川申鳳朝等。放。麟蹄李夢骨里。移配湖南事。命下矣。李起泰等二名。卽爲放送。李夢骨里。移定配所於全羅道求禮縣。仍前罪目。押送配所事。發關。分付于該道道臣之意。敢啓。傳曰。知道。
정조 8년
金思穆。以刑曹言啓曰。洪忠道定配罪人中。黃澗趙擇臣。全義韓光祚李貴才。西原金所獨。新昌洪難。沃川車福同。忠州馬軍鶴等。放。定山金福龍。移配道內稍實邑事。命下矣。趙擇臣等七名。竝卽放送。金福龍。移定配所於道內稍實邑中黃澗縣。仍前罪目。卽爲押送事。發關。分付于該道道臣之意。敢啓。傳曰。知道。
정조 8년
金思穆。以刑曹言啓曰。咸鏡道定配罪人中。富寧趙克仁。三水金世云等。移配南道。罪人數少邑。吉州李卜金。移配永興事。命下矣。趙克仁北靑府。金世云安邊府。仍前罪目。竝卽押送。李卜金。移配永興府事。發關。分付于該道道臣之意。敢啓。傳曰。知道。
정조 8년
金思穆。以刑曹言啓曰。京畿定配罪人中。朔寧李四同。特爲放送事。命下矣。依傳敎。李四同卽爲放送事。分付道臣之意。敢啓。傳曰。知道。
정조 8년
吏曹參判鄭昌順疏曰。伏以。臣出自孤寒。進以平素。偏荷剪拂之眷。猥備任使之末。屢塵銓席。獨力支持。蚊山鷦勻。理必無倖。向來簡書之臚列。實非尋常之官規。因一園官之誤檢。驅諸逆類之私護。苟非聖明之在上。恩造之曲加。臣安得復廁周行。保有今日哉。尙今追思。不覺體粟。而臣皆毫無較辨。一意承認。受而爲罪。反以爲幸者。誠以匪分之職。從此可謝。過福之災。從此可消。少懲而大戒。實小人之幸也。人固餉之以禍。臣則受之以福。脫彼舁彀。還臣本分。置身冗散。奔走自效。是爲臣不報之報。亦終始生成之澤也。今玆銓部之命。又何爲而及於臣也。公議在前。廉防在後。傷弓之鳥。曲木猶驚。懲羹之人。寒薤欲吹。區區私義之不可復玷於銓地。不待臣言之畢。聖明必有以處之矣。嗚呼。臣旣蒙被隆恩。與天無極。銘之肝肺。答以頂踵。斷斷此心。天地鑑臨。苟可報效。糜粉不辭。則人言之危。不過止於性命。捐此性命。以酬國恩。臣固樂爲。人言之辱。不過止於身名。捐此身名。以報君恩。臣亦甘心。惟是性命身名之徒捐而無補於報效之萬一。則臣不必爲。而聖明亦奚取於臣哉。臣言至此。良亦慼矣。以平日庇覆之恩。復縻臣睢盱之地。供彼彈射。見其號呼。亦必有惻然而垂念者矣。荐違召命。罪著逋慢。披瀝肝血。申控危懇。伏乞聖慈。諒臣矜臣。刊臣削臣。仍令選部。勿復檢擬於銓望。以全微諒。以謝公議。千萬幸甚。答曰。省疏具悉。俾欲一伸廉隅。卿之本職許遞。
정조 8년
吏曹判書徐有隣疏曰。伏以。臣猥陳懇迫之私。冀被體諒之恩。罪恕瀆擾。恩許救護。臣於是乎仰戴隆渥。俯遂至情。夙宵親側。左右扶將。飮啖則隨宜。藥餌則趁時。母子兄弟。相對攢祝。今則三日之由限已過。卽當竭蹶赴政。以伸叨謝之忱。而念臣母病。有加無減。癖積橫亘。嘔泄兼作。寢睡全失。氣息凜綴。眞元大脫。蔘附少效。臣五內如焚。萬念都灰。束帶供職。非所可論。噫。苟使臣。有頃刻離捨之勢。旣承溫批。且獲恩暇。何敢爲屢犯違遨。鎭日呼籲之計。而目下症情。一味彌篤。實無趁卽向差之望。藥院監煎。其任則重也。其時則暫也。而今至幾日。未能往赴。則臣之情理。可推知已。而設令臣不肖無狀。抑以行之。神精爽矣。方寸亂矣。顧何以廣開耳目。殫誠搜才。不計蚤暮。安心爲政乎。冢宰重任。決不可虛縻於焦遑煎灼之人。而任其瘝曠也。明矣。玆又瀝盡腔血。冒死申控於天地父母之前。伏乞聖明。俯憐臣難强之情。亟遞臣所帶之職。使之便意調護。以垂終始之惠焉。答曰。省疏具悉。數遞之弊。俄有大臣筵奏。曲諒與否。非可論也。卿其勿辭。俟母病少間。行公。
정조 8년
甲辰三月初二日辰時。上御三善齋。藥房都提調入侍時。藥房都提調李福源。行右承旨吳大益。假注書朴能源。記事官李崑秀尹行任。以次進伏訖。福源進前曰。朝晝異候。寒暖不調。聖體。若何。上曰。一樣矣。福源曰。進御橘薑茶。自今日停止。差備待令醫官。有退去之敎。臣不勝欣幸萬萬矣。上曰。予之滯氣。似勝於日前耳。福源曰。元子宮。愼候復常。臣不勝慶抃之忱。而此後每使動體作氣。則似無憂於愼攝之節矣。上曰。然矣。上曰。日寒如此。春耕恐有所妨。而秋牟能無受傷之患耶。福源曰。來頭日候若順。則豈有深慮乎。上曰。近日閭巷間。多有癘疫云。能無漸熾之患耶。福源曰。饑饉之餘。必有癘疫。其勢似然。而今玆之疾。亦未知其必是癘氣矣。上曰。初五日。卽元陵忌辰。其日次對。不可行矣。福源曰。國忌齋戒相値。則例不得爲之矣。上曰。吏判以親病。方圖遞免。可悶矣。福源曰。銓任數易。爲弊則多。待其親病之少間。勸勉行公。使之委任責成。則似好矣。上曰。卿言誠然矣。上曰。領相若春和。則可以出仕乎。向日見之。尙未快愈矣。福源曰。聞錄事之言。則病情姑未快復云矣。上曰。三製期日在明。而國忌相値。過後可以設行矣。福源曰。過齋後設試。似有已例矣。上曰。原春洪忠兩道民憂。誠爲可悶。而頃日還穀許劃之後。能無更請之事乎。福源曰。朝家屢行許劃之政。而每患不足。此則可悶矣。上命左相先退。福源退出。上曰。召對爲之。出榻敎賤臣承命出。與侍讀官趙弘鎭。檢討官李顯默。編修官吳錫齡。偕入進伏。上命讀國朝寶鑑。弘鎭讀十三卷四十三編第四板。顯默讀第五板。崑秀大益。讀第六板訖。上命陳文義。弘鎭曰。尹以道之才諝。大僚陳白。趙顯期之茂才。宰臣薦剡。則必皆優於吏治。而及夫除郡辭陛也。所以飭諭者。若是鄭重。列聖朝難愼守宰。可推以知矣。愼擇守令。何時不宜。而顧今六道告歉。生民濟活。專係守宰。更飭銓部。勿復循例。另擇守令。似好矣。上曰。此外更有所陳乎。弘鎭曰。肅廟朝人才。可謂盛矣。而尙令三公以下。各薦才望。則可知其時用人。不專取於科目矣。方今人才。不啻眇然。向雖有桂坊可合人之剡薦。而此輩能否。誠難立判。至若吏才將才。則一試於職任。可斷其才局。爲薦主者。亦何敢混淆登聞乎。依肅廟朝聖敎。更飭薦擧之法。似好矣。上曰。所言好矣。下番亦陳之。顯默曰。參贊官南二星所奏。悅民心三字。最好矣。仁政莫先於愛民。愛民莫先於恤隱。臣伏見朝下備忘記。十行絲綸。察民疾病。如傷之念。若保之衷。臣實欽仰。而第此民情之胥悅。惟在殿下之一念。其所愛育之方。懷保之道。勿以災年而有加。勿以豐歲而少弛。恒存此心。夙宵憧憧。是臣區區之望也。上曰。其言亦好矣。閣臣亦陳之。崑秀曰。上下番所陳已悉。臣何所更達乎。上曰。參贊官亦陳之。大益曰。參贊官南二星。以頻御經筵。或賜夜對爲請。伊時肅廟嘉納之。目今天氣向暖。春煦漸長。正宜數開講筵。討論經旨。伏願留神焉。上曰。所陳亦好矣。仍下敎曰。近來玉堂。默無一言。予所慨然。方今新錄中人。多在館職。時政得失。衮職闕遺。俾各悉陳毋隱。以副予虛佇之思。須使知悉。仍命退。諸臣以次退出。
정조 8년
甲辰三月初二日酉時。上御三善齋。坐直承旨入侍時。左副承旨金思穆。假注書李敬五。記事官李崑秀尹行任。以次進伏訖。上曰。吏曹參判鄭昌順。上疏入之。出榻敎賤臣承命出。奉入。命書疏批。又命書傳敎曰。政命已至經宿。守令差出。不宜延拖。吏曹參議前望單子入之。待下批仍卽牌招開政。又下敎曰。參判沈豐之。參議趙鼎鎭。出牌。待承牌啓請標信之意。分付。賤臣承命出傳。還入進伏。命書傳敎曰。卿已發行部。經過列邑民情緩急。各從所見狀聞。近日春寒。尙爾不解。麥農果然無慮乎否。涉疑之症。某邑尤甚。某邑差歇。形止亦須一一條列登聞事。下諭于京畿監司處。仍命退。承史以次退出。
정조 8년
行都承旨金夏材坐。行左承旨朴祐源坐。行右承旨吳大益坐直。左副承旨金思穆坐直。右副承旨徐龍輔式暇。同副承旨李義寬未肅拜。注書二員未差。假注書朴能源仕李敬五仕直。事變假注書沈銖仕。
정조 8년
金思穆啓曰。南行宣傳官直赴代。差出事。昨有成命。而兵曹判書李𡊠。謂有臣病。屢度催促。終不入來。事體所在。誠極未安。推考警責。仍卽牌招。使之差出。何如。傳曰。允。
정조 8년
傳于吳大益曰。禮房承旨。馳詣懿昭墓。奉審摘奸以來。
정조 8년
承旨前望單子入之。金夏材李義寬落點。
정조 8년
傳于金思穆曰。新除授承旨。牌招察任。
정조 8년
傳于吳大益曰。軍士房承旨入侍。
정조 8년
傳于朴祐源曰。有司堂上及句管堂上。竝入侍。
정조 8년
朴祐源啓曰。備局有司堂上李在簡趙時俊。句管堂上李性源嚴璹朴祐源。依下敎來待矣。傳曰。入侍。
정조 8년
傳于金思穆曰。吏曹參議前望單子入之。
정조 8년
傳于金思穆曰。新除授吏曹參議。牌招開政。
정조 8년
傳于金思穆曰。瑞興最稱物衆地大。近因降號。雖作縣監窠。不當以未經守令人差擬矣。前倅之狀罷。亦由於年少歷淺。設令有一二已例。今之人不若古人。則莫若取資歷之爲愈。若此則。西原安東。亦當以未經守令人差擬耶。此後牧府州郡之降號邑處守令。必以有資歷人擬望事。申飭銓曹。
정조 8년
有政。吏批。判書徐有隣受由。參判未差。參議金憙。行右承旨吳大益進。啓曰。判書徐有隣受由。參判未差。小臣獨政未安。何以爲之。敢稟。傳曰。只出緊任。以李濟萬爲執義。金東淵爲獻納。金安默爲瑞興縣監。成鼎鎭爲鏡城判官。折衝安昌積今加嘉善。內試射時。騎芻三中。加資事承傳。
정조 8년
金思穆啓曰。兵曹判書李𡊠。特敎申飭之下。謂有身病。懸牌闕外。終不膺命。揆以事體。極涉未安。推考警責。何如。傳曰。雖未知病勢之如何。無端懸牌。大關國綱。其委折。斯速問啓。
정조 8년
金思穆啓曰。兵曹判書李𡊠牌不進推考傳旨。今方捧入。而成命之下。如是違牌。不卽擧行。事甚未安。更卽牌招。何如。傳曰。昨與再昨夜。以政官事。疲於酬應。而今日兵判之又此稱病不開政。此何道理。此何事體。設令有實病。暫時赴政。豈是不可强之事。牌不進傳旨勿施。仍以前牌催促。
정조 8년
朴祐源啓曰。雖未知病勢之如何。無端懸牌。大關國綱。其委折。斯速問啓事。命下矣。問于兵曹判書李𡊠處。則以爲。臣素患疝氣。近又添劇。跬步之間。無路蠢動。召牌之下。末由承膺。惶懍震越。罔知攸措。今方擔舁。來伏朝房。恭俟鈇鉞之誅云矣。敢啓。傳曰。旣非難醫之病。則深夜屢違。大關分義。此問啓。初欲勿施。更爲牌招矣。更思之。目下病勢。果難承膺。且其居銓已久。必欲一遞。以此以彼。不必强迫。兵曹判書李𡊠許遞。使之退去調病。
정조 8년
傳于吳大益曰。左副承旨。與督運御史入侍。
정조 8년
以咸鏡監司狀啓。鏡城判官申禹相罷黜事。傳于徐龍輔曰。此時本邑守令。一日曠官。民事萬萬可悶。卽令該曹口傳各別擇差。依狀請星火下送。
정조 8년
以原春監司狀啓。民家失火事。傳于金思穆曰。如頃日兩邑例。爲之之意。令廟堂。措辭。分付。
정조 8년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而懿昭墓忌辰祭齋戒相値。不得爲之之意。敢啓。傳曰。知道。
정조 8년
朴祐源。以禁衛營言啓曰。本營千摠李吉培。身病猝重。勢難察任。改差。何如。傳曰。允。
정조 8년
朴祐源。以義禁府言啓曰。全羅道興陽縣定配罪人中官池維漢。慶尙道昆陽郡定配罪人中官郭喜完。癸卯十月日。以同罪。一時發配兩道。而今此徒流案入啓還下之後。詳準同罪未蒙放者。則慶尙道徒流案中郭喜完。特蒙放釋之典。池維漢。以同罪。未蒙一視之澤。故相考全羅道徒流案。則池維漢。當初見漏於案中。未蒙恩宥矣。莫重徒流案。未能照察。以致落漏之境。不可無警。全羅監司趙時偉。從重推考。何如。傳曰。池維漢。於刑曹徒流案。已令放送。今無可論矣。以此以彼。難免不察。道臣推考事。依施。
정조 8년
朴祐源。以義禁府言啓曰。慶尙道長鬐縣安置罪人古正山。移配草記批旨內。古正山配所。則雖定於熊川。如斗之邑。編配甚多。更定他邑事。命下矣。古正山。慶尙道丹城縣。更定配所。而係是逆賊緣坐罪人。依例。令刑曹擧行。何如。傳曰。允。
정조 8년
甲辰三月初三日辰時。上御三善齋。軍士房承旨入侍時。行左承旨朴祐源。假注書李敬五。記注官金健修。記事官李崑秀。以次進伏訖。上曰。王大妃殿進御人蔘粟米飮前方中。加人蔘一錢。半夏五分。加入白芥子五分。減粟米一錢。限三貼。自今日一貼式煎入。出榻敎祐源曰。同罪未敍之人。該房微稟事。曾有下敎矣。日前新錄中。罷散人及前獻納李集斗敍用時。多有同罪未敍之人故。敢此仰達矣。上曰。一體敍用。可也。出擧條仍命退。承史以次退出。
정조 8년
甲辰三月初三日午時。上御三善齋。備局有司堂上入侍時。司直李性源。禮曹判書嚴璹。司直李在簡。刑曹判書趙時俊。行左承旨朴祐源。左副承旨金思穆。假注書李敬五。記注官金健修金鳳顯。以次進伏訖。上曰。各道冊子。幾何上來。幾何修正乎。在簡曰。慶尙咸鏡兩道冊子。先來。待他道之畢來。修正入啓。何如。上曰。待畢賑修正入啓。好矣。時俊曰。今方出凡例草矣。上謂性源曰。卿則句管海西。別無可爲之事乎。對曰。然矣。上曰。大體一經荒政。文書無以考例。凡干謄錄。不可不一番修正。且以備邊司事言之。昨年狀啓。不知去處云。極爲駭然矣。璹曰。朝鮮雖稱小中華。而文獻無徵。肅廟顯廟冊封謄錄。屢索而終不得云。我國事誠寒心矣。上謂時俊曰。推覈已畢乎。對曰。過齋後當擧行矣。上曰。未完決罪人。爲幾何。時俊曰。十二人矣。上曰。然則過齋後。修正以入。可也。上謂性源曰。關西則未完決。爲幾何。對曰。抄出無疑者後。始錄啓故。未及錄啓者。尙多矣。璹曰。臣方帶典牲提調。以職掌事。有可仰達者矣。今初十日。皇壇大享時。本署當爲犧牲進排。而主簿李榏。以北關人。姑不上來。自前皇壇掌牲令。元無以下位苟差之規云。在外主簿。令該曹。以閑司。口傳相換。何如。上曰。依爲之。出擧條璹曰。向來校理權以綱上疏批答。有革科弊立政規兩段。令各該司。講究矯弊之策以聞之敎。科弊一事。禮曹可以覆奏。而矯弊之策。猝難講究。未及擧行矣。儒臣疏中。有罷陞庠而分屬大比科之語。故今年陞庠。謂以該曹覆奏前。不可設行。今至三月。一不行之云。陞庠之變通。有難輕議。課試之愆期。誠甚可悶。申飭館學。使之趁卽設行。何如。上曰。依爲之。出擧條又下敎曰。堂疏中科弊云云。專在出榜之循私。目今捄弊之道。惟在主試者。秉公而已。陞庠豈可輕易革罷乎。璹曰。聖敎誠至當矣。上曰。今日召見卿等者。欲問冊子修正事也。卿等姑爲退去。諸臣以次退出。
정조 8년
甲辰三月初三日申時。上御三善齋。督運御史入侍時。左副承旨金思穆。督運御史金載人。假注書李敬五。記注官金健修。記事官尹行任。以次進伏訖。上曰。許多賑穀。無事到泊。誠爲多幸。亦云勞矣。載人對曰。此莫非王靈所曁。臣有何勞。而聖敎及此。不勝惶悚矣。上曰。今番嶺南荐饑之餘。轉運之勞。不爲不少。唉彼飢民。得無抑鬱之歎乎。對曰。前後軫念。靡不容極。故人和氣和。不敢言勞。且湖西轉運。則別無弊端矣。上曰。出浦爲幾里。而馬運乎。人負乎。對曰。浦口只三里許。故皆用人負矣。上曰。二船尙不知去處乎。對曰。然矣。上曰。湖運則似勝於北運。今到何處云乎。對曰。七山最稱險洋。而姑未及過此云矣。上曰。船隻體小。則不畏風乎。對曰。小船與波出沒。無致敗之慮。勝於巨艦云矣。上曰。昨冬幸不至甚寒。風勢亦順乎。對曰。發船時。南風連吹。前此不無南風。而無如此時之多。尙今思之。萬萬多幸矣。上曰。嶺南幾邑。最爲勞乎。對曰。沿海邑則皆有勞矣。上曰。領運差員。其勞亦不少矣。對曰。自陸乘船。備經涉險。不爲無勞矣。上曰。數多船隻。何以點檢。想必曠日矣。對曰。自其穀在處指揮。故別無所難。而覓船最難。次次運送。故自至遲滯矣。上曰。封進之停減。身役之除給。特出於酬勞之典。梢工與沿民。果有實效否。對曰。北道進上大口。或違其時。則一尾幾費十兩。沙格之數。又至六百八十二名之多。渠輩之得蒙惠澤。誠大矣。上曰。留營爲幾日乎。對曰。幾近數十日。過歲於營門。而臣之上來時。嶺東陸運穀二千餘石。尙有餘在於安東奉化等邑。故申飭而來矣。上曰。穀簿。皆爲完石乎。對曰。嶺南運穀。先取其精實且完之石。故餘數則不如前石矣。上曰。右沿年事。勝於左沿乎。對曰。右沿則洛東江近處。最慘然。左沿。則盈德梁山寧海等邑。爲尤甚。大體言之。別無彼此之優劣。臣之初到時所見。無異於嶺東九郡矣。隨後探聞。姑無顚連之慮云矣。上曰。古甲辰三月。有丈雪。今春寒事又如此。沿路秋牟。果何如。對曰。嶺東嶺南。尙有雪色。牟麥不無凍死之慮。雖以湖西言之。丹陽永春等峽邑。亦然云矣。上曰。嶺東流丐。多有越來於嶺南者乎。對曰。雖或間間流入。而姑不至甚。然牟麥若至失農。則慮無不到云矣。上曰。今年癘疫。視古有異。症似輪感云。沿路此患。亦如何。對曰。嶺南之右道則無之。左道之大丘河陽等邑。無處無之。臣之來時。頗得乾淨。湖西之忠州永春等邑。間多有之。而姑無死亡之患。京畿之利川廣州等處。亦不大段云矣。上曰。邑弊民瘼。如有所睹記者。陳達。可也。載人起伏以。奏曰。左沿浦項倉穀簿。近甚不裕。故每當北運時。通瀜磨鍊於右沿諸邑。而民弊滋廣。水路險遠。誠非細慮。不可不預爲經遠之道矣。浦項倉儲穀。本以三萬石爲準。而目今捧留。未滿數千石。今番東運後。方使移轉隣邑還穀。以充其代。而各邑多不擧行。若不另加嚴飭。優數移充。則日後。或有東北移粟之擧。必又遍發右沿之穀。豈不可悶乎。請令廟堂。申飭本道。何如。上曰。出擧條。令廟堂。稟處。可也。出擧條載人曰。逆賊龍輝妻爲婢於固城。凶狡狂悖。積失人心。乃生逃走之計。故初則別定官人。晝夜把守。今方牢囚縣獄。使不運動。如是之際。不無邑弊。此是亘古所無之凶孽。不可使其假息內地。反貽民弊。臣謂移送絶島。以防逃躱之弊。宜矣。上曰。依爲之。出擧條載人曰。安東士人南時潤妻申氏。節行卓然。癸卯春。龍宮試所時。時潤致斃於場屋。申氏自聞訃之日。哭踊氣絶。必欲與之同死。過葬後。行過澤畔。申氏。以裳掩面。直投水深處。老婢件里。隨往在後。救之不及。亦卽投水而死。少頃。兩尸浮出水面。申氏之烈行卓節。得之家庭。自其先代。孝烈相繼。或命旌閭。或命贈職。則平日所養可知矣。若其婢子。則以無識村女。忠愛之情。造次感發。同時赴水。一日之間。節義成雙。同室之內。忠烈竝跡。臣到安東境。一鄕士人。擁馬陳訴。下至婦孺輿儓。莫不嘖嘖傳誦。宜加旌褒。以樹風聲。敢此仰達矣。上曰。節義卓然。特施棹楔之典。可也。出擧條又下敎曰。近來鄕試。雖曰紛雜。死者何至七人之多乎。對曰。皆是自取入場時。以長杠。纏腰而入。多士從後擁入。自相踐踏而然云矣。載人又奏曰。捧糴之法。至嚴且重。而近因荐歉。法令漸弛。奸民觀望。停退之習。猾吏中間消融之弊。愈往愈甚。以今年嶺南言之。未捧之數。極其夥然。守令徒知那移之罪至重。而反以未捧之罪爲輕。若此不已。穀簿必將蕩竭。國儲漸益哀痛矣。臣謂今年未捧之穀。別爲成冊。以待秋成。必於新還出秩之前。先爲開倉督捧。然後始捧新還。則初秋穀賤之時。雖難捧之類。可以責納。而吏民有所懲畏。不敢犯法。似有實效矣。上曰。令廟堂。稟處。可也。出擧條仍命退。諸臣以次退出。
정조 8년
行都承旨金夏材坐。行左承旨朴祐源坐直。行右承旨吳大益坐。左副承旨金思穆坐。右副承旨徐龍輔坐。同副承旨李義寬坐直。注書二員未差。假注書朴能源仕李敬五仕直。事變假注書沈銖仕。
정조 8년
金夏材啓曰。左承旨朴祐源。今日不爲仕進。卽爲牌招。何如。傳曰。允。
정조 8년
傳于朴祐源曰。禮房承旨。馳詣元陵。奉審摘奸以來。
정조 8년
傳于吳大益曰。兵曹判書前望單子入之。
정조 8년
兵曹判書前望單子入之。李性源落點。
정조 8년
李義寬啓曰。兵曹判書李性源牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 8년
傳于李義寬曰。左承旨入侍。
정조 8년
吏曹口傳政事。典牲主簿李榏。敦寧主簿魏光翼相換。
정조 8년
傳于金夏材曰。鏡城判官。聞以親年七十。不得下直云。改差。政官卽爲牌招開政。各別擇差。待下批。當日辭朝。給馬下送。
정조 8년
以鏡城判官望筒。傳于李義寬曰。旣有擇差之命。以資淺或老病人擬入。政官事。極爲駭然。從重推考。無論玉堂兩司。更令各別擇擬以入。
정조 8년
有政。吏批。判書徐有隣受由。參判未差。參議金憙。同副承旨李義寬進。啓曰。判書徐有隣受由。參判未差。小臣獨政未安。何以爲之。敢稟。傳曰。只出緊任。以鄭昌老爲戶曹正郞。李性源爲訓鍊都監提調禁衛營提調御營廳提調。執義李魯春減下。
정조 8년
再政。以李昌漢爲鏡城判官。
정조 8년
兵批。判書李性源進。參判金文淳。參議李養鼎。參知洪仁浩病。行左承旨朴祐源進。以尹師國爲副摠管。具毅和爲宣傳官。副護軍林濟遠。副司直鄭昌順李致中趙尙鎭安聖彬。副司果李商采李溏。副司正徐有鳳。竝單付。
정조 8년
傳于李義寬曰。謝恩使留待。
정조 8년
傳于朴祐源曰。奉審承旨。與謝恩使入侍。
정조 8년
傳于朴祐源曰。坐直承旨。與鏡城判官入侍。
정조 8년
朴祐源。以御營廳言啓曰。本廳哨官趙雲衡。身病甚重。勢難察任。改差。何如。傳曰。允。
정조 8년
李義寬。以刑曹言啓曰。因義禁府啓辭。慶尙道長鬐縣安置罪人古正山。更定配所於丹城縣。令刑曹擧行事。命下矣。依下敎。罪人古正山。卽爲押送於新定配所官事。發關。分付于該道道臣之意。敢啓。傳曰。知道。
정조 8년
金夏材。以同知館事行大司成意啓曰。今三月初三日。儒生課試。當爲設行。而大提學黃景源。身病方劇。限內不得爲之之意。敢啓。傳曰。知道。
정조 8년
甲辰三月初四日辰時。上誠三善齋。都承旨入侍時。行都承旨金夏材。假注書朴能源。記注官金健修金鳳顯。以次進伏訖。上命書傳敎曰。災邑守令之暫時曠官。貽害小民。所係不輕。京畿關東三南守令中。如有上京人。皆令當日下送。麥事出場前。省掃等呈由。切勿許題事。令該曹。嚴飭各該道伯。又命書傳敎曰。新除授兵曹判書。待下批牌招。傳授命召。上曰。尤菴集目錄。黃景源所編。不能纖悉。予自構成一通。而此非予謏見之所可定矣。夏材曰。自上有所撰定。則豈有闕欠處乎。上曰。先正後孫。不幸有德相。大賢之後。有此惡逆。誠是不意。而亦豈有一毫貽累於先正乎。若因此而有一種異議。則眞是醜正之論。人孰信之。又下敎曰。南奉朝賀文集及朴諭善所著禮疑類輯。俱有可觀。其人旣歿。其書猶在。則足爲替面之資矣。先相臣文集。亦有所修正耶。夏材曰。不忘故臣之盛意。臣固欽仰。而今日聖敎。至及於先臣。臣誠惶隕感激矣。先臣文稿。方出中草。而姑未及盡爲修正矣。上命退。諸臣以次退出。
정조 8년
甲辰三月初四日未時。上御三善齋。奉審承旨。與謝恩使入侍時。謝恩正使洪樂性。書狀官李魯春。左副承旨金思穆。假注書李敬五。記事官李崑秀尹行任。以次進伏訖。上曰。奉審無頉乎。思穆曰。臣馳詣元陵。奉審陵上殿內。皆無頉矣。樂性進前曰。臣離違經年。春日且寒。此時聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。中宮殿氣候。何如。上曰。一樣矣。樂性曰。元子宮凡節。其間益復岐嶷乎。上曰。向來微恙。今則少愈。誠幸矣。樂性曰。未寧之候。旋復天和。歡欣慶忭。無以仰達矣。上曰。自卿辭陛。聞卿病報。向於左右揆入侍。有所憂念之敎。無事往還。予心欣幸。樂性曰。王靈所曁。幸得生還。親承玉音。悲歡交至。聖敎又如是鄭重。有若慈父惟疾之憂。此生此世。圖報無地矣。上曰。今番入京。所見。如何。樂性曰。皇帝顔貌韶華。年可五六十。凡百强健有異。七耋而筋力雖旺。衰相種種。及今彼國無事之時封冊大禮。一時爲急。而成命尙靳。下情抑鬱。此非小臣獨請之事。八路臣民。同然一辭矣。上曰。行步尙未完實。拜跪不得如禮。予所以愼重保惜之心。自不得不少爲遲待矣。樂性曰。聖意所在。安得不然。而事莫大於宗社。今年恐不可踰。且惜保之道。不以早晩而有所加損。博詢于諸大臣。亟擧盛禮。區區之望也。冬至使回還不遠。似當有更商諒之道矣。上曰。冬至使一行。亦得無事而何當渡江云乎。樂性曰。昌城尉眼病猝劇。幾乎落後。一夜間。少差隨入。又逢火災。不至大段云。渡江似在三月望間矣。上曰。卿等與冬至使所住處。遠近。何如。樂性曰。幾至七八里。故乘太平車往來矣。上曰。車製。何如。樂性曰。與我國製樣。別無異同矣。上曰。宣政殿靑瓦。有雨漏處。而工人死後。無學知之人。領府事。向來入京。求其製而不得矣。樂性曰。彼地則路邊沙土。皆合燔瓦云。其製。恨未得傳來矣。上曰。明倫堂鞠爲茂草云。然乎。樂性曰。果如所聞。誠爲寒心。方欲鳩材改構云矣。上曰。今番方物入去。果善爲之事矣。樂性曰。聖敎至當。若無物。則無顔甚矣。皇帝之接待臣等。靡不容極矣。上曰。待卿視宗班懿賓。優劣。何如。樂性曰。殿宴日。臣與昌城尉比坐矣。彼諸王及崇品人。問知爲政丞。悚然退坐。不敢近前。可謂一倍加等矣。上曰。副使何不同入乎。樂性曰。自昨夜有實恙。不得復命矣。上曰。書狀。逢見儒人乎。魯春曰。有邦禁故。不得見而聞見錄所記載者。只憑譯舌之傳矣。樂性曰。專對之任。固重且大矣。彼我國通情之道。亶在於言語酬酢之際。而使臣初未諳漢語。一入彼境。便成聾啞。雖有欲言之事。可聞之語。專恃譯舌。而所謂譯官輩。言語不過商賈買賣間說話而已。若與朝官士人相接。則彼此多不能通話。兩國之間。無論若大若小。如有事焉。則使臣旣如彼。譯官又如此。誠非細憂。至於三十前文官之肄習漢語。法意深遠。朝家提飭。非不申嚴。而近頗廢弛。且前輩名碩。亦多對象譯輩。必以漢語酬酢。此亦見古人慣習平時。以備不虞之深慮也。臣之愚見如此。故敢此仰達矣。上曰。卿之筵奏。出擧條。令本院。商確。稟處。可也。出擧條仍命使臣先退。樂性魯春退出。上曰。同副承旨入侍。出榻敎同副承旨李義寬。承命進伏。思穆先退。上曰。比向來宮官時。衰白。甚矣。年今幾何。義寬曰。五十九歲矣。上曰。除承宣幾年。今始復拜乎。義寬曰。今爲十餘年矣。仍命退。承史以次退出。
정조 8년
甲辰三月初四日初更。上御三善齋。同副承旨。與鏡城判官入侍時。同副承旨李義寬。假注書李敬五。記注官金健修。記事官李崑秀。鏡城判官李昌漢。以次進伏訖。上問職姓名。昌漢。奏對職姓名訖。上曰。今年幾何。昌漢曰。五十五歲矣。上曰。旣是災邑。又當前倅不治之餘。罔夜下去。然後凡事可就頭緖。須悉心接濟。罔或小忽。無負朝家分憂之意。昌漢曰。謹當竭力奉行矣。上命義寬。讀傳。宣諭訖。仍命退。諸臣以次退出。
정조 8년
行都承旨金夏材坐。行左承旨朴祐源坐。行右承旨吳大益坐直。左副承旨金思穆坐直。右副承旨徐龍輔坐。同副承旨李義寬坐。注書二員未差。假注書朴能源仕李敬五仕直。事變假注書沈銖仕。
정조 8년
傳于金夏材曰。右副承旨入侍。
정조 8년
以原春監司狀啓加分。令廟堂稟旨事。傳于金思穆曰。今日內。草記稟處。
정조 8년
金思穆。以備邊司言啓曰。卽因原春監司徐鼎修加分狀啓。有今日內草記稟處之命矣。取見其狀本。則以爲道內還穀。本來不敷。前後停退。又極夥然。留庫各穀中。限六萬五千三百石。許令加分事。請令廟堂。稟旨。分付矣。加分之穀。一委道臣。使之參量分俵。已有年前行會。而至於關東。則非但歉荒之無前。停退蕩減。已極夥然。依所請六萬五千三百石。許令加分。以爲種糧之資。而加分後。留庫之數甚少。不必以此數。盡爲分給。深量緩急。撙節分俵。其餘數。則依狀辭。逐邑會錄。加分數爻。條列狀聞之意。分付。何如。傳曰。允。關係民事。雖是坐齋之日。特命今日內。草記稟處。而亭午下敎。三更回啓。此蓋備郞無形之致。當該郞廳拿處。因此而有提及者。備郞在武弁。何等淸選。而近來不但不擇。日前一備郞。蓋擬本司事。未免太放倒。宣傳官罪汰之類。曾未幾何。收用於本任。殆若奬勞酬功者然。若此則得罪於朝廷者。廟堂將欲隨卽收錄乎。與其急急收錄於被譴之後。不拘形跡之嫌。曷若極力伸救於處分之時乎。此箇事理。本司不可不知矣。
정조 8년
金思穆。以禮曹言啓曰。卽接宗廟署所報。則七祀堂西邊隔墻。罅綻已久。當此解凍。西南隅半半間傾頹。內壁下中防南端。因此退出。土壁頹落於神卓下云。正殿至近之地。有此頹落之患。不可無慰安之擧。慰安祭。不卜日今初七日設行。有頉處。卽爲擇日修改。何如。傳曰。允。
정조 8년
甲辰三月初五日巳時。上御誠正閣。右副承旨入侍時。右副承旨徐龍輔。假注書朴能源。記事官李崑秀尹行任。以次進伏訖。上命書榻敎曰。王大妃殿進御二戔重人蔘粟米飮二貼。自明日。一貼式更爲煎入。仍命退。諸臣以次退出。
정조 8년
行都承旨金夏材坐。行左承旨朴祐源坐。右承旨金思穆坐直。左副承旨安聖彬坐直。右副承旨趙興鎭坐。同副承旨金載人坐。注書二員未差。假注書朴能源仕直李敬五仕。事變假注書沈銖仕。
정조 8년
傳于安聖彬曰。禮房承旨。馳詣宗廟。奉審摘奸以來。
정조 8년
安聖彬啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 8년
傳于金夏材曰。軍士房承旨入侍。
정조 8년
傳于金夏材曰。右副承旨。聞其親病。勢難供劇云。與不爲仕進承旨及受由承旨。許遞。院中苟艱。前望單子入之。待下批竝卽牌招。推移入直。
정조 8년
承旨前望單子入之。安聖彬金載人趙興鎭。落點。
정조 8년
兵曹口傳政事。以徐龍輔爲副司直。
정조 8년
金思穆啓曰。明日先蠶祭傳香。禮房承旨。當爲齋宿。左承旨朴祐源。所當牌招。而拘於廳規。不得請牌。何以爲之。敢稟。傳曰。禮兵換房。
정조 8년
金思穆啓曰。明日先蠶祭傳香。禮房承旨。當爲齋宿。左副承旨安聖彬。卽爲牌招。何如。傳曰。允。
정조 8년
備忘記。嶺運穀二萬五千石。一齊移泊。湖西纔已分俵云。言念民事。萬幸萬幸。湖南湖西領穀差使員。待列名狀本來到。當論賞。分俵列邑。盡數傳致後。形止星火狀聞之意。下諭于洪忠監司處。
정조 8년
傳于金思穆曰。召對爲之。
정조 8년
以咸鏡監司狀啓。今二月令薦新生松魚。限日不得封進。累次差退。惶恐待罪事。傳于趙興鎭曰。勿待罪事。回諭。
정조 8년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 8년
安聖彬。以禮曹言啓曰。卽接昌陵令所報。則本陵大王陵上石物塗灰。當此解凍。間多剝落。今番修改時。一體擧行云。本陵王后陵上石物塗灰。今三月十六日寒食祭。兼告修改事。已爲啓下矣。今亦依所報。同時修改。何如。傳曰。允。
정조 8년
金思穆。以漢城府言啓曰。因傳敎。涉疑疾方痛與死亡之類。分付各部。使之詳細搜問坊曲。纔已報來。故其方痛死亡之數爻及兩署出幕之類。竝爲列錄書入之意。敢啓。傳曰。知道。此後隨卽草記。其中出幕之類。各別救療之意。嚴飭醫司及該署。可也。
정조 8년
洪仁浩。以義禁府言啓曰。因咸鏡北關監賑使李在學狀啓。刑曹粘目內。鏡城前判官申禹相。移本府處之事。允下矣。申禹相。自任所未及上來云。依例發遣府羅將。拿來。何如。傳曰。待待命拿囚。
정조 8년
刑曹啓目。乾糧官崔國樑李鎭復張淹等。原情云云。非徒其矣自明市民。亦無進排者云。竝只分揀放送。何如。判府啓。上副房乾糧官。竝放送。三房乾糧官。特敎嚴問之下。供語太欠分明。此外作弊之端。必當不一而足。待後坐起。更良嚴杖取招以聞爲良如敎。
정조 8년
領議政鄭存謙箚曰。伏以。臣伏見關東狀本覆啓批旨。誠不勝萬萬惶悚。聖念憂民。夙宵憧憧。趁卽草記之命。寔出於不可緩之盛意。曷敢不劃卽奉行。而臣尸居昏聵。不能事事。以致覆奏之夜深入啓。致勤飭敎。惶懍震惕。靡所容措。至於備郞差擬。初不致察。曾經罪汰。亦入收錄。揆以邦憲。合被大何。何敢以茫昧昏謬。有所自恕乎。一則臣罪。二則臣罪。玆敢略入文字。冒罪請譴。伏乞聖明。亟降威罰。以爲不職者之戒焉。取進止。答曰。省箚具悉卿懇。昨日事。罪在備郞。備郞事。亦由於有司堂上循私之致。在卿無一毫可引之端。卿須安心勿辭。益加愼攝。仍傳曰。此批答。遣史官。傳諭于領議政。
정조 8년
左議政李福源箚曰。伏以。臣匪才充位。觸事昏憒。上不能對揚德化。下不能參助簿書。居恒愧懼。若隕淵谷。卽伏見夜下草記批旨。益不勝萬萬悚懍之至。凡草記之稟處。郞屬之差擬。臣旣在職。輒皆與聞。稽滯與不擇。苟論其罪。在所難免。首揆旣以此自引。臣何敢獨爲晏然乎。玆敢略具短箚。仰瀆崇聽。伏乞聖明。亟降威罰。以安私心焉。取進止。答曰。省箚具悉卿懇。首揆批。已言之。尋箚控辭。不已過乎。卿須安心勿辭。卽起視事。仍傳曰。此批答。遣史官。傳諭于左議政。
정조 8년
右議政金熤箚曰。伏以。臣昏憒疎鈍。不事其事。充位伴食。觸境致僨。居常悚恧。惟俟早晩譴何。伏見夜下關東狀本覆啓批旨。臣之罪負。益無所逃。荒歲賙賑之急。較時爭晷。無異焚溺之救拯。則請穀之狀。覆啓之遲淹。實是廟堂之罪也。臣旣備位。與聞末議。則苟論其罪。與首揆無擇。至於備郞差擬。適於伊時。首相引疾。左揆呈告。呼望入啓。臣實主之。而忘却罪汰之屬耳。只取地處之可堪。始犯替當之嫌。終陷不審之科。僚相之以此自引。似或出於忠厚之誼。欲與臣分罪。而臣之惶懍愧恧。尤當如何。玆敢不避煩瀆之誅。敢效首實之義。伏乞聖慈。亟降威罰。重勘臣罪。使邦憲無缺。微分粗安焉。取進止。答曰。省箚具悉卿懇。卿之辭不已過乎。安心勿辭。卽起視事。仍傳曰。此批答。遣史官。傳諭于右議政。
정조 8년
大提學黃景源疏曰。伏以。臣待罪文衡。已周歲矣。始雖因國家大禮。冒承嚴命。實無異於太學所謂東一房。朝而暫出。夕而當解。未嘗有三日不解者。又安有終十二月不解者乎。臣犬馬之齒。奄迫大耋。固不可久玷此職。況臣前後所被人言。凡幾遭也。寅承幸會。復塵文柄。顧安敢憑恃寵靈。冒進於三館之長。以自喪其廉恥乎。昔故相臣文簡公金陽澤。累典文衡。上疏言國朝文衡。累典此職者。幾希矣。乞解文衡。以安私分。先王許之。甚盛德也。今臣不特一典此職也。再典之以至三典。不特三典此職而已。而又四典之。豈非惶懼之甚者乎。臣往年上章乞身。未蒙允兪。臣誠慙悚。不知所措。臣今年七十有七。精神已耗。筋力已愆。雖咫尺軒陛之間。不能行步。雖欲從講官之後。一登法筵不可得也。有臣如此。生不如死。苟不得及今休致。則孤負疇昔之志願。如何哉。加以臣素患痰飮。終夜咳嗽。元氣大陷。近日以來。眩氣又發。自朝至夕。神氣昏昏。有若朝夕將絶者。此職未解。臣心不敢自安者。且踰年矣。臣伏聞文苑故事。新薦之人。未拜文衡。則舊薦秉文衡者。輒相讓之。此盛世之美事也。伏惟殿下。曲賜矜察。亟遞臣文衡之職。以安微分。仍許休致。任便居住。使八十垂死之臣。安心就盡焉。答曰。省疏具悉。休致之請。姑難遽從。至於文衡辭巽。卿疏旣引文苑故事。不宜一向靳許。兼帶本任。今姑許遞。
정조 8년
吏曹判書徐有隣疏曰。伏以。臣再犯瀆擾。猥陳私懇。賜鞶之恩。攢手以俟。及承批旨。以數遞之弊。俄有大臣筵奏。曲諒與否。非可論也。爲敎。臣誠愕然失圖。左右顧而莫省攸措也。筵席語祕。雖不得其詳。而大僚所奏。特擧其大體而言耳。冢宰固重任。而數遞亦弊也。苟其人有可堪之才。無難强之情。使之久於職。以責來效。事理則然。而今臣則異乎是。顧臣不稱之實。本非飾讓之言。而目下情勢。與情私實有決不可仍據者。日前前參判臣金夏材之半夜三違。寔由於勉出長僚之意。而不獨爲自家私義也。明矣。夏材則譴責備至。至於遞去。而臣之職名。尙今虛縻。卽此一款。大關廉防。臣若恬不知恥。揚揚蹲居於一遞一否之地。則人必曰夫夫也。貪榮也。冒嫌也。臣將何辭而自解。臣雖無似。職是天官。其所去就。與尋常微末有異。則自己去就。乃先放倒而抗顔銓地。權衡人物。臣未之聞也。伏惟我殿下。不待臣言之畢。而有所照燭矣。伏況臣母病沈篤之狀。已悉於前後章牘。而急癨之症。纔得通利。胃土之氣。從以澌鑠。飮啖全却。藥餌爲命。貼席昏眩。須臣轉側。束帶赴公。尤非可論。以情勢則如彼。以情理則如此。而一任盤礴。致令瘝曠。又豈朝家綜核之政哉。連値齋戒。呼籲路阻。今始披瀝腔血。仰瀆崇嚴。伏乞天地父母。俯垂矜諒。亟遞臣職。以靖私義。以便救護。不勝大願。答曰。省疏具悉。所辭似涉太過。卿其勿辭行公。